**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την πρόταση νόμου** **«Ο περί Αστυνομίας (Τροποποιητικός) (Αρ. 6) Νόμος του 2021»**

**Παρόντες:**

Φωτεινή Τσιρίδου, αναπλ. πρόεδρος Χριστιάνα Ερωτοκρίτου

Νίκος Γεωργίου Σωτήρης Ιωάννου

Άριστος Δαμιανού Κωστής Ευσταθίου

Ανδρέας Πασιουρτίδης Χαράλαμπος Θεοπέμπτου

Γιώργος Κουκουμάς

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε την πιο πάνω πρόταση νόμου, η οποία κατατέθηκε στη Βουλή από το μέλος της βουλευτή κ. Κωστή Ευσταθίου εκ μέρους του Κινήματος Σοσιαλδημοκρατών ΕΔΕΚ, σε συνεδρία της που πραγματοποιήθηκε στις 13 Δεκεμβρίου 2021.

Σκοπός της πρότασης νόμου είναι η τροποποίηση του περί Αστυνομίας Νόμου, ώστε να παρασχεθεί σαφής εξουσιοδότηση στο Υπουργικό Συμβούλιο να δύναται να εκδίδει κανονισμούς αναφορικά με τη διεκπεραίωση τεχνικών, εκπαιδευτικών και επιστημονικών ζητημάτων που άπτονται των διαδικασιών αξιολόγησης των υποψηφίων για διορισμό.

Σημειώνεται ότι η ανάγκη για ρύθμιση του πιο πάνω θέματος προέκυψε στο πλαίσιο της συζήτησης ενώπιον της επιτροπής των κανονισμών με τίτλο «Οι περί Αστυνομίας (Γενικοί) (Τροποποιητικοί) (Αρ. 2) Κανονισμοί του 2021» και «Οι περί Ειδικών Αστυνομικών (Διαδικασία Διορισμού και Όροι Υπηρεσίας) (Τροποποιητικοί) Κανονισμοί του 2021».

Κατά τη συζήτηση των εν λόγω κανονισμών την επιτροπή απασχόλησε ιδιαίτερα η προτεινόμενη με τους κανονισμούς δυνατότητα της αρμόδιας για τη διενέργεια ψυχομετρικών εξετάσεων επιτροπής να αναθέτει τη διαδικασία της διεξαγωγής των ψυχομετρικών εξετάσεων σε άλλο κατάλληλο προς τούτο πρόσωπο.

Ειδικότερα, σημειώθηκε ότι ενδεχομένως η σχετική εξουσιοδοτική διάταξη, η οποία περιλαμβάνεται στον περί Αστυνομίας Νόμο, να μη ρυθμίζει ικανοποιητικά το εν λόγω ζήτημα και δη να χρήζει διευκρίνισης ή βελτίωσης, ώστε να παρέχεται με σαφήνεια η εξουσιοδότηση για έκδοση των υπό αναφορά κανονισμών.

Ο εκπρόσωπος του Υπουργείου Δικαιοσύνης και Δημοσίας Τάξεως, ο Αρχηγός Αστυνομίας και η εκπρόσωπος της Νομικής Υπηρεσίας της Δημοκρατίας συμφώνησαν με την εν λόγω παρατήρηση.

Συναφώς, στη βάση των πιο πάνω παρατηρήσεων, κρίθηκε αναγκαία η κατάθεση της εν λόγω πρότασης νόμου, ώστε να διασφαλιστεί, κατά το δυνατόν, ότι οι προτεινόμενοι κανονισμοί, οι οποίοι προωθούνται για έγκριση στη Βουλή των Αντιπροσώπων, δε θα κριθούν από το δικαστήριο, σε περίπτωση προσβολής τους, ως εκδοθέντες καθ’ υπέρβαση εξουσιοδότησης νόμου (ultra vires).

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί της πρότασης νόμου κατά τη συζήτησή της στην ολομέλεια του σώματος.

Σημειώνεται ότι, σε περίπτωση ψήφισης της πρότασης νόμου σε νόμο, πρέπει να τροποποιηθεί ο τίτλος της, ώστε να αναφέρεται ως «Ο περί Αστυνομίας (Τροποποιητικός) (Αρ. 5) Νόμος του 2021».

13 Δεκεμβρίου 2021

Αρ. Φακ.: 23.02.062.214-2021

ΑΟΛ/ΣΠ/ΘΗ